b'\n_START_ARTICLE_\nOuti Alanko-Kahiluoto\n_START_SECTION_\nKoulutus ja tutkimus\n_START_PARAGRAPH_\nAlanko-Kahiluoto valmistui ylioppilaaksi vuonna 1985 ja filosofian lisensiaatiksi vuonna 1994. H\xc3\xa4n v\xc3\xa4itteli filosofian tohtoriksi vuonna 2007. Vuosina 1993\xe2\x80\x932001 Alanko-Kahiluoto ty\xc3\xb6skenteli tutkijana ja opettajana Helsingin yliopistossa. Vuosina 2001\xe2\x80\x932007 h\xc3\xa4n oli Suomen Akatemian projektitutkija. Alanko-Kahiluoto oli Tieteentekij\xc3\xb6iden liiton luottamusmies Helsingin yliopiston humanistisessa tiedekunnassa vuosina 2004\xe2\x80\x932007._NEWLINE_Alanko-Kahiluodon v\xc3\xa4it\xc3\xb6skirja \xe2\x80\x9dWriting Otherwise than Seeing: Writing and Exteriority in Maurice Blanchot\xe2\x80\x9d tarkastelee ranskalaisen kirjailija-filosofi Maurice Blanchot\xe2\x80\x99n 1940\xe2\x80\x9360-lukujen tuotannon suhdetta aikansa fenomenologiseen filosofiaan. Alanko-Kahiluoto on suomentanut muun muassa Maurice Blanchot\xe2\x80\x99n keskeisen kirjallisuusfilosofisen esseen "Kirjallisuus ja oikeus kuolemaan" ("La litt\xc3\xa9rature et le droit \xc3\xa0 la mort", Nuori Voima. 6/01, 14-28, NVL, 2001). H\xc3\xa4n on my\xc3\xb6s toimittanut yhdess\xc3\xa4 kirjallisuudentutkija, FT Tiina K\xc3\xa4kel\xc3\xa4-Puumalan kanssa kirjallisuudentutkimuksen perusteisiin johdattavan teoksen Kirjallisuudentutkimuksen perusk\xc3\xa4sitteit\xc3\xa4 (SKS, 2001).\n_START_SECTION_\nPoliittinen toiminta\n_START_PARAGRAPH_\nAlanko-Kahiluoto valittiin Helsingin kaupunginvaltuustoon vuoden 2004 kunnallisvaaleissa. H\xc3\xa4n toimi Helsingin Vihreiden puheenjohtajana vuosina 2005\xe2\x80\x932007 ja oli perustamassa Helsingin Vihreit\xc3\xa4 Naisia vuonna 2005. Alanko-Kahiluoto on my\xc3\xb6s Vihreiden Naisten puheenjohtaja vuodesta 2014. Kunnallispolitiikassa Alanko-Kahiluoto on puolustanut erityisesti julkisia palveluita kuten l\xc3\xa4hikouluja ja -kirjastoja, lasten p\xc3\xa4iv\xc3\xa4hoitoa, mielenterveyspalveluita ja vanhusten palveluita sek\xc3\xa4 pyrkinyt parantamaan asunnottomien tilannetta. Vuoden 2017 vaaleissa h\xc3\xa4n ei asettunut ehdolle._NEWLINE_Eduskuntaan Alanko-Kahiluoto valittiin ensimm\xc3\xa4isen kerran vuoden 2007 vaaleissa Helsingin vaalipiirist\xc3\xa4 4\xc2\xa0622 \xc3\xa4\xc3\xa4nell\xc3\xa4. H\xc3\xa4net valittiin jatkokaudelle vuoden 2011 eduskuntavaaleissa. Kes\xc3\xa4ll\xc3\xa4 2011 h\xc3\xa4n oli ehdolla vihreiden puheenjohtaja\xc3\xa4\xc3\xa4nestyksess\xc3\xa4 saaden 20 prosenttia \xc3\xa4\xc3\xa4nist\xc3\xa4 ja tullen toiseksi Ville Niinist\xc3\xb6n j\xc3\xa4lkeen. Lokakuussa 2013 Alanko-Kahiluodosta tuli vihreiden eduskuntaryhm\xc3\xa4n puheenjohtaja Pekka Haaviston seurattua Heidi Hautalaa ministerin\xc3\xa4. Vuosina 2009\xe2\x80\x932011 h\xc3\xa4n oli eduskuntaryhm\xc3\xa4n toinen ja vuonna 2013 ensimm\xc3\xa4inen varapuheenjohtaja._NEWLINE_Alanko-Kahiluoto oli ehdolla europarlamenttivaaleissa 2014 ja sai 5\xc2\xa0643 \xc3\xa4\xc3\xa4nt\xc3\xa4. Vuoden 2015 eduskuntavaaleissa h\xc3\xa4net valittiin kolmannelle kaudelle eduskuntaan 7 884 \xc3\xa4\xc3\xa4nell\xc3\xa4. H\xc3\xa4n jatkoi vihre\xc3\xa4n eduskuntaryhm\xc3\xa4n puheenjohtajana. _NEWLINE_Vuoden 2015 vaalien j\xc3\xa4lkeen Alanko-Kahiluoto valittiin suuren valiokunnan ja tulevaisuusvaliokunnan j\xc3\xa4seneksi. Aiemmin h\xc3\xa4n on ollut varsinainen j\xc3\xa4sen sosiaali- ja terveysvaliokunnassa (2009\xe2\x80\x932015), sivistysvaliokunnassa (2008\xe2\x80\x932011 ja 2012\xe2\x80\x932014), puolustusvaliokunnassa (2014\xe2\x80\x932015), ty\xc3\xb6el\xc3\xa4m\xc3\xa4- ja tasa-arvovaliokunnassa (2007\xe2\x80\x932008) ja perustuslakivaliokunnassa (2007\xe2\x80\x932008). Vuonna 2011 h\xc3\xa4n toimi lyhyen aikaa my\xc3\xb6s tarkastusvaliokunnan puheenjohtajana._NEWLINE_Alanko-Kahiluodon erityisosaamista ovat koulutus- ja kulttuuripolitiikka sek\xc3\xa4 sosiaalipolitiikka ja ty\xc3\xb6el\xc3\xa4m\xc3\xa4kysymykset. H\xc3\xa4n oli vuonna 2006 perustamassa taiteilijoiden ja tutkijoiden sosiaaliturvaa ajavaa Tatusotu-liikett\xc3\xa4. Eduskunnassa Alanko-Kahiluoto on toiminut taiteilijoiden ja kansanedustajien yhteisty\xc3\xb6verkosto Arkadia-seuran puheenjohtajana. Vuosina 2008\xe2\x80\x932012 h\xc3\xa4n oli Valtakunnallisen Ty\xc3\xb6pajayhdistyksen puheenjohtaja ja vuosina 2009\xe2\x80\x932011 Kuvataideakatemian hallituksen varapuheenjohtaja. Vuonna 2015 Alanko-Kahiluoto on Naisj\xc3\xa4rjest\xc3\xb6t yhteisty\xc3\xb6ss\xc3\xa4 Nytkis ry:n puheenjohtaja._NEWLINE_Touko Aallon luovuttua puheenjohtajuudestaan, Alanko-Kahiluoto ilmoitti olevansa k\xc3\xa4ytett\xc3\xa4viss\xc3\xa4 uudeksi puheenjohtajaksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAlanko-Kahiluoto on ollut vuodesta 1996 naimisissa teatteriohjaaja Atro Kahiluodon kanssa ja heill\xc3\xa4 on kaksi lasta. Runoilija V\xc3\xa4in\xc3\xb6 Kirstin\xc3\xa4 oli Alanko-Kahiluodon set\xc3\xa4._NEWLINE_Muusikot Ismo Alanko, Ilkka Alanko ja Petri Alanko sek\xc3\xa4 Satu Alanko-Rautamaa ovat Alanko-Kahiluodon serkkuja. Alanko on Outi Alanko-Kahiluodon \xc3\xa4idin tytt\xc3\xb6nimi._NEWLINE_Alanko-Kahiluoto on joutunut koulukiusaamisen uhriksi.'